# 2019. évben kötelezően elvégzendő víziközmű-vagyon vagyonértékelése

4762-1/2018

Renkó Ádám

Litér Község Önkormányzata

Szedlák Attila Polgármester Úr

Litér

Álmos u. 37.

8196

|  |
| --- |
| : |
| ***„e-mail” „TV”*** |

***Tisztelt Ellátásért Felelős!***

Mint a ***46. Litér ivóvízellátó víziközmű-rendszer*** Ellátásért Felelősét tájékoztatjuk, hogy a víziközmű-szolgáltatásról szóló 2011. évi CCIX. törvény (továbbiakban Vksztv.) 78. § (1) bekezdés értelmében víziközmű-rendszer vagyonértékelését 2019. december 31.-ig el kell végezni. A Vksztv. 12. § (1) bekezdése alapján a vagyonértékelés elvégzése a víziközmű tulajdonosának feladata, így a Vksztv. 79. § (1) bekezdésének végrehajtásával (háramoltatás) 2013. január 1.-től az ellátásért felelősök kötelezettsége.

A víziközművek vagyonértékelését 2015.12.31-ig kellett volna elvégezni, de törvényi változás miatt 2019.12.31-ig elhalasztásra került. A közelgő határidő végett Társaságunk a vagyonértékelési kötelezettségről ez év júniusában személyes tájékoztatást tartott. A tájékoztatón megjelentek egyhangúan támogatták, hogy a vagyonértékelést a 2014-2015 évi elveknek, és döntéseknek megfelelően hajtsuk végre.

2014-2015 években a BAKONYKARSZT Zrt. Közgyűlése a 10/2012. (XII.05.) számú határozatával intézkedett a vagyonértékelésről. A határozattal elfogadott Egyetértési Nyilatkozat rendelkezéseinek megfelelően a BAKONYKARSZT Zrt. az Ellátásért Felelősök megbízása alapján, a működési területen egységes elveknek megfelelő, egységes vagyonértékelés érdekében elvégezteti a víziközmű-rendszerek vagyonértékelését, beleértve a közbeszerzési eljárás lefolytatását is. A vagyonértékelés forrásaként a víziközmű-rendszerek használatba adásából származó bevételek (vagyonkezelési díj, eszközhasználati díj) kerültek megjelölésre. Ennek megfelelően a 2018-2019. éveket illető víziközmű használati díjak számlái nem kerülnek kifizetésre, azok elszámolási kötelezettség terhe mellett a vagyonértékelés költségeinek finanszírozását biztosítják.

Az elfogadott Egyetértési Nyilatkozatban megfogalmazásra került, hogy **a vagyonértékelést követően** az Ellátásért Felelős és Víziközmű-szolgáltató közötti meglévő üzemeltetési szerződés módosul, tartalma kibővül úgy, hogy egymás közt a Vksztv.-nek megfelelő **vagyonkezelési szerződés jön létre**.

Jelen levelünkkel tájékoztatni és segíteni kívánjuk Önöket a 2019. évben kötelezően esedékes vagyonértékelés elvégzésében.

A vagyonértékelés részletes szabályait a 24/2013. (V.29.) NFM rendelet határozza meg. A rendelet 2. § (3) bekezdése értelmében, ha több víziközmű-tulajdonosnak azonos működési területen vagyonértékelési kötelezettsége van, a vagyonértékelést azonos időpontban és feltételek mellett, együttműködve kell elvégeztetni. Az együttműködés keretében az érintett Önkormányzatoknak a vagyonértékelés költségeinek felosztásáról is meg kell állapodniuk.

A költségek megosztásáról szóló megállapodást megítélésünk szerint legkésőbb **2018. október 31-ig** szükséges megkötni, hogy a vagyonértékelést 2019. évben elvégeztethesse a BAKONYKARSZT Zrt. Amennyiben a víziközmű-rendszeren a tulajdoni viszonyok nem tisztázottak, vagy a költségek viseléséről még nem állapodtak meg az Önkormányzatok egymással, javasoljuk az Egyetértési Nyilatkozatokban is szereplő, alábbi elvek mentén történő költségfelosztást:

*„A vagyonértékelés költsége a víziközmű-rendszer – a vagyonértékelés eredményeként kapott – vagyonértékére vetített önkormányzati vagyonértékek arányai alapján kerül felosztásra, ahol az önkormányzati vagyonértéket az Önkormányzat vagyonelemeinek és az Önkormányzatra eső, a főművek igénybevétel szerinti vagyonértékeinek összege adja. A főművek igénybevételéről szóló „igénybevételi mátrixot” a 10/2012. (XII.05.) számú Közgyűlési határozattal elfogadott és az Ellátásért Felelősökkel a „háramoltatás” végrehajtására megkötött Egyetértési Nyilatkozatok tartalmazzák.”*

Amennyiben továbbra is élni kívánnak a 10/2012. (XII.05.) Közgyűlési határozatban foglalt lehetőséggel, az Önkormányzat megbízása alapján a BAKONYKARSZT Zrt. is lebonyolíthatja a vagyonértékelés elvégzéséhez szükséges közbeszerzési eljárást az Önkormányzat nevében. Az erre irányuló megbízást legkésőbb 2018. október 31-ig kell a BAKONYKARSZT Zrt. részére megadni, hogy a közbeszerzési eljárást időben megkezdhessük, és sikeresen lefolytathassuk. A vagyonértékelő személyének kiválasztására irányuló közbeszerzési eljárás tervezett kezdése 2019. február 28.

A vagyonértékelés során szükséges adatszolgáltatási feladatokban, többek között a víziközmű vagyon-leltár összeállításában, a BAKONYKARSZT Zrt. teljes körűen együttműködik, valamint segítséget nyújt az esetlegesen hiányzó adatok meghatározásában is. Segítséget nyújtunk továbbá a vagyonértékelés elvégzéséhez szükséges adminisztrációs feladatok (például nyilatkozat az adatszolgáltatásról, teljesítés igazolások, átadás-átvétel) elvégzésében is.

A víziközmű vagyon-leltárak mielőbbi összeállítása végett kérjük azon Ellátásért Felelősöket, akik víziközmű-rendszereit 2018. január elsejétől továbbra is bérleti üzemeltetési formában üzemeltetjük, hogy a bérleti-üzemeltetésben lévő víziközművek vagyonadatait, minél részletesebb eszközkartonjait és vagyonkataszteri nyilvántartását részünkre **2019. február 28.-ig** megküldeni szíveskedjenek.

A vagyonértékelés tervezett befejezése 2019. november 30.

A költségek elszámolásának, és felosztásának munkálatai a 2019. évi tényleges értékesítési adatok ismeretében 2020. május 31-ig megtörténnek.

A mellékletben csatolt, a vagyonértékelésre fentiekben megfogalmazott elveknek megfelelően összeállított alábbi dokumentumokat kérjük, hogy **2018. október31-ig** juttassák el Társaságunkhoz:

* a vagyonértékelés lebonyolításához szükséges meghatalmazást,
* a költségviselésről szóló együttműködési megállapodást,
* a meghatalmazásról, az együttműködési megállapodás aláírásához, a használati díjak BAKONYKARSZT Zrt.-nél hagyásáról szóló képviselő testületi határozatot.

Bérleti szerződéses üzemeltetés esetén kérjük, hogy **2019. február 28-ig** juttassák el Társaságunkhoz:

* a vagyonkezelésbe adásról szóló határozatot,
* a bérleti üzemeltetésben lévő víziközművek vagyonadatait.

Veszprém, 2018. július 19.

Tisztelettel:

Kugler Gyula

vezérigazgató

**Mellékletek**: Meghatalmazás

Előterjesztés minta

Határozat minta

Együttműködési megállapodás

**A víziközmű-rendszer Ellátásért Felelősei:**

Litér Község Önkormányzata